钦定古今图书集成/明伦汇编/官常典/第748卷 > 彭期生〈家人冯吉 詹道 张卿〉
## 钦定古今图书集成/明伦汇编/官常典/第748卷 > 彭期生〈家人冯吉 詹道 张卿〉

按《嘉兴府志》：“期生字观民，宗孟第五子。进士，徽州府
学教授，历国子监博士，工部都水司主事。筦节慎库，
勤职掌裁中官，奏请视同官。万燝医药丧殓，豫章人
士重之。出督南河，濬骆马、陈沟诸河，省金钱无算。升
长沙知府，改南昌巡抚。杨邦宪风有司建魏忠贤生
祠，期生力持不可。诸院司捐助千金，檄府董其成，卒”
不发一缗。豫章士大夫熊明遇、樊尚燝、胡良机皆被
珰，坐流戍，保持甚力。初至，逋赋山积，劝输尽登。修学
宫、城隍及康郎山、洪都诸忠臣庙，听断明恕。在郡三
年，掾吏无以枉法败者。闻父丧归，旋丁母忧，庐居六
年。起补济南知府，首罢车户及厉民者数十条，一郡
更生。举《卓异》第一，历转南兵部郎中。献贼陷袁、临、吉，
左都御史李邦华荐陞湖西佥事。单车西行，以丝绳
系剑，谓所亲曰：“斯二物可以报国矣。”送者失色。抵吉
安，击庐陵丁佃村乱民，贼旷昭猖獗，兵民空城走。期
生往虔中乞师，军民迎降。虔督檄守兴国，旋守赣州，
屡加卿寺兼左辖。赣州被围，登章贡台，坐卧矢石间
凡六月。守将通款，外兵夜登，遂溃。或劝之避，曰：“此吾
死所，将安往？”从容书《绝命》词授苍头曰：“此即讣音矣，
吾为臣死义也。”徐起，自经于城上。降将识其尸，排墙
覆之，故吏杜凤寻瘗以石函焉。时家人冯吉、詹道、张
卿皆死之。